b'\n_START_ARTICLE_\nAljo\xc5\xa1a Buha\n_START_SECTION_\n\xc5\xbdivljenjepis\n_START_PARAGRAPH_\nRodil se je v Ljubljani o\xc4\x8detu iz Bosne in Hercegovine ter materi Slovenki. _NEWLINE_Star\xc5\xa1a Krsto Buha in Vida Tribu\xc5\xa1on sta se tam spoznala in poro\xc4\x8dila v \xc5\xa1tudentskih letih. Odra\xc5\xa1\xc4\x8dal je v Zenici, v istem bloku kot bobnar Darko Jel\xc4\x8di\xc4\x87 Cunja. Bila sta kot brata. Z glasbo se je ukvarjal \xc5\xbee v osnovni \xc5\xa1oli. Skupaj s Cunjo sta igrala v gimnazijski skupini Flota._NEWLINE_Po kon\xc4\x8dani gimnaziji v Zenici je vpisal \xc5\xa1tudij filozofije in sociologije v Sarajevu ter se pridru\xc5\xbeil novovalovski zasedbi Kongres. Kot basist, pevec in tekstopisec je sodeloval pri ustvarjanju LP plo\xc5\xa1\xc4\x8de Zarjavele trobente._NEWLINE_Zaradi prezgodnje materine smrti je veliko \xc4\x8dasa pre\xc5\xbeivljal pri babici v Novi Gorici. \xc5\xbdelel si je sem tudi preseliti. V spominu je ostal kot razgledan, preprost, navihan, zabaven, fant na mestu. Od tod dve pesmi v sloven\xc5\xa1\xc4\x8dini na albumu; naslovna Zarjavele trobente in Zabava. Avtorja pesmi, ki jo \xc5\xa1e danes mnogi pripisujejo Zoranu Predinu oziroma La\xc4\x8dnemu Franzu, sta torej bila Aljo\xc5\xa1a Buha in bobnar Adam Suba\xc5\xa1i\xc4\x87 Cupi iz sarajevske skupine Kongres._NEWLINE_Poznavanje angle\xc5\xa1\xc4\x8dine mu je prineslo zaposlitev med zimskimi olimpijskimi igrami v Sarajevu. Za tretji program sarajevskega radija je iz sloven\xc5\xa1\xc4\x8dine prevajal filozofsko literaturo in eseje. Pisal je \xc4\x8dlanke, rad je obiskoval razstave in se navdu\xc5\xa1eval nad klasiko. Glasbeno so nanj vplivali Rolling Stones, Doors, Police in \xc5\xa0arlo Akrobata._NEWLINE_Leta 1985 sta se z Darkom Jel\xc4\x8di\xc4\x87em Cunjo pridru\xc5\xbeila novoustanovljeni skupini Crvena Jabuka. Sestavljali so jo \xc5\xa1e kitarist Zlatko Arslanagi\xc4\x87 Zlaja, pevec in kitarist Dra\xc5\xbeen Ri\xc4\x8dl Zijo ter Dra\xc5\xbeen \xc5\xbderi\xc4\x87 \xc5\xbdera na klaviaturah. Istoimenski debutni album je dosegel bliskovit uspeh, organizirana je bila prva samostojna turneja._NEWLINE_Turneje ni bilo. Aljo\xc5\xa1a Buha in Dra\xc5\xbeen Ri\xc4\x8dl sta umrla v tragi\xc4\x8dni prometni nesre\xc4\x8di na poti na koncert, ki bi moral biti v Mostarju. Aljo\xc5\xa1a je pokopan v Zenici na pokopali\xc5\xa1\xc4\x8du Crkvice poleg svoje mame. Skupina jima je v spomin posvetila svoj drugi album Za sve ove godine, Zilhad Klju\xc4\x8danin zbirko poezij Mlade pjesme, na mestu nesre\xc4\x8de pri Jablanici pa so postavili spominsko plo\xc5\xa1\xc4\x8do v obliki razpolovljenega rde\xc4\x8dega jabolka. Nobenega obele\xc5\xbeja nima v Novi Gorici._NEWLINE_Njegov stric je profesor in filozof, kasneje politik Aleksa Buha; o\xc4\x8de pa je sinu ki ga je dobil v drugem zakonu, znova dal ime Aljo\xc5\xa1a. Tudi on igra bas kitaro in se ukvarja z umetnostjo. \xc5\xbdivi v Bijeljini, kamor se je dru\xc5\xbeina med vojno preselila iz Zenice.'